钦定古今图书集成/历象汇编/岁功典/第027卷 > 正月十五夜 苏味道
## 钦定古今图书集成/历象汇编/岁功典/第027卷 > 正月十五夜 苏味道

《唐新语》云：“神龙之际，京城正月望日，盛饰灯火之会，金吾弛禁，贵游戚属及下里工贾，无不夜游，车马骈阗，人不得顾王主之家，马上作乐，以相夸竞。文士皆赋诗以纪其事。作者数百人，唯味道与郭利贞、崔液三人为绝唱。”

火树银花合，星桥铁锁开。暗尘随马去，明月逐人来。
游妓皆秾李，行歌尽《落梅》。金吾不禁夜，玉漏莫相催。